ইতিমধ্যে সামাজিক যোগাযোগ মাধ্যম নিয়ে গবেষণাও শুরু হয়ে গেছে। কানাডার গুয়েল্প বিশ্ববিদ্যালয় থেকে প্রকাশিত এক গবেষণায় দেখা যায়, ফেসবুকের মাধ্যমে ঈর্ষা ছড়ানো হয়। কেননা মানুষ সাধারণত জীবনে ঘটে যাওয়া অধিকতর সুখকর ঘটনাবলিই তুলে ধরে। ফেসবুকে গেলে কখনও কখনও মনে হবে, আসলেই ‘আনন্দধারা বহিছে ভুবনে।’ অন্যের সাফল্যের খবর দেখে মনে হতে পারে, হায়! আমার জীবন ব্যর্থ। অন্যের বেড়াতে যাওয়ার ছবি দেখে মনে হতে পারে, সব মজা অন্যেরা করে নিচ্ছে। এত সব দেখে বিষাদ ও বিষণ্ণতার জন্ম হতে পারে। সম্প্রতি নিউজিল্যান্ডের অকল্যান্ড বিশ্ববিদ্যালয়ে এক গবেষণায় দেখা যায়, ফেসবুক ব্যবহার নারীর মধ্যে নিজ শরীর নিয়ে অসন্তুষ্টির জন্ম দেয়। কেননা নারীরা নিজেদের শরীরের ব্যাপারে বেশি সচেতন হয়ে থাকেন এবং সম্ভবত অন্যের সঙ্গে তুলনা করে থাকেন। কিছু কিছু মনোবিজ্ঞানী অবশ্য দাবি করছেন, ফেসবুক ব্যবহার একটি সুখকর অভিজ্ঞতাও বটে।